CELEX: 32011D0360
Language: lt
Date: 1308528000000
Title: 2011/360/ES: 2011 m. birželio 20 d. Komisijos įgyvendinimo sprendimas, kuriuo iš dalies keičiamos Sprendimo 2008/855/EB nuostatos dėl gyvūnų sveikatos kontrolės priemonių, susijusių su klasikiniu kiaulių maru Vengrijoje ir Slovakijoje (pranešta dokumentu Nr. C(2011) 4213)  Tekstas svarbus EEE

22.6.2011   
            
            
               LT
            
            
               Europos Sąjungos oficialusis leidinys
            
            
               L 162/15
            
         KOMISIJOS ĮGYVENDINIMO SPRENDIMAS
   2011 m. birželio 20 d.
   kuriuo iš dalies keičiamos Sprendimo 2008/855/EB nuostatos dėl gyvūnų sveikatos kontrolės priemonių, susijusių su klasikiniu kiaulių maru Vengrijoje ir Slovakijoje
   (pranešta dokumentu Nr. C(2011) 4213)
   (Tekstas svarbus EEE)
   (2011/360/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   kadangi:
   
               (1)
            
            
               2008 m. lapkričio 3 d. Komisijos sprendimu 2008/855/EB dėl gyvūnų sveikatos kontrolės priemonių, susijusių su klasikiniu kiaulių maru tam tikrose valstybėse narėse (3), nustatytos tam tikros klasikinio kiaulių maro kontrolės priemonės valstybėse narėse ar to sprendimo priede nurodytuose jų regionuose.
            
         
               (2)
            
            
               Vengrija pranešė Komisijai apie šios laukinių kiaulių ligos plitimo permainas Hevešo apygardos teritorijoje ir tam tikrose Boršodo-Abaujaus-Zemplėno apygardos vietovėse.
            
         
               (3)
            
            
               Ji nurodė, kad tų apygardų teritorijoje klasikinis kiaulių maras laukinių kiaulių populiacijoje išnaikintas. Todėl teritorijos, kuriose padėtis pagerėjo, turėtų būti išbrauktos iš Sprendimo 2008/855/EB priede pateikto sąrašo, o minėtame sprendime numatytos priemonės nebeturėtų būti taikomos.
            
         
               (4)
            
            
               Slovakija pranešė Komisijai apie šios naminių ir laukinių kiaulių ligos plitimo permainas šios valstybės narės teritorijose, išvardytose Sprendimo 2008/855/EB priede.
            
         
               (5)
            
            
               Ji nurodė, kad tose teritorijose klasikinis kiaulių maras naminių ir laukinių kiaulių populiacijoje išnaikintas. Todėl teritorijos, kuriose padėtis pagerėjo, turėtų būti išbrauktos iš Sprendimo 2008/855/EB priede pateikto sąrašo, o minėtame sprendime numatytos priemonės nebeturėtų būti taikomos visoje Slovakijos teritorijoje.
            
         
               (6)
            
            
               Todėl Sprendimas 2008/855/EB turėtų būti atitinkamai iš dalies pakeistas.
            
         
               (7)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2008/855/EB priedas iš dalies keičiamas pagal šio sprendimo priedą.
   2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. birželio 20 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  OL L 302, 2008 11 13, p. 19.
   
      PRIEDAS
      Sprendimo 2008/855/EB priedo I dalis iš dalies keičiama taip:
      
                  1.
               
               
                  3 punktas pakeičiamas taip:
                  „3.   Vengrija
                  
                  Nogrado apygardos teritorija ir Pešto apygardos teritorija į šiaurę ir rytus nuo Dunojaus, į pietus nuo sienos su Slovakija, į vakarus nuo sienos su Nogrado apygarda ir į šiaurę nuo E71 greitkelio.“
               
            
                  2.
               
               
                  4 punktas išbraukiamas.